KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2024. szeptember 18-i ülésére)


TÁRGY: MAGÁNSZEMÉLY KOMMUNÁLIS ADÓJÁRÓL SZÓLÓ ÖNKORMÁNYZATI RENDELET MEGALKOTÁSA


A helyi adókról szóló 1990. évi C. törvény (a továbbiakban: Htv.) felhatalmazása alapján a Képviselő-testület 1992. január 1. napjától vezette be a magánszemély kommunális adóját.

A Htv. 24. §-a szerint kommunális adókötelezettség terheli azt a magánszemélyt, aki a naptári év első napján az önkormányzat illetékességi területén lévő építmények közül a lakás és a nem lakás céljára szolgáló épület, épületrész, valamint telek tulajdonosa, továbbá azt a magánszemélyt is, aki nem magánszemély tulajdonban álló lakás bérlei jogával rendelkezik.

A Htv. 6. § -a szerint az önkormányzat adómegállapítási joga többek között arra terjed ki, hogy a már bevezetett adót módosítsa, az adó mértékét megállapítsa. 
Az önkormányzat adómegállapítási jogát a Htv. 7. § c) pontja alapján korlátozza az, hogy az általa bevezetett adó mértékeként nem állapíthat meg többet az adómaximumnál.

[bookmark: _Hlk172876401]Az önkormányzati adóhatóságok és a fővárosi, megyei kormányhivatalok részére az egyes tételes helyi adómértékek valorizációjáról 2024. január 1-jétől tájékoztató szerint a magánszemély kommunális adója adónemben a 2024. évi  adómaximum   38.769,2 Ft/ adótárgy.

Kiskőrös Város Önkormányzata Képviselő-testületének a magánszemélyek kommunális adójáról szóló 23/2015.(XI.26.) önkormányzati rendelet (a továbbiakban: Mka. rendelet) 1. §-a alapján az adó évi mértéke
a) [bookmark: _Hlk53060948]ha a lakás alapterülete a 100 m2-t nem haladja meg lakásonként 12.000 forint,
b) ha a lakás alapterülete a 100 m2-t meghaladja lakásonként 16.000 forint,
c) nem lakás céljára szolgáló épület, épületrész esetén épületenként, épületrészenként 3.000 forint,
d) telek esetén telkenként 3.000 forint.

A magánszemély kommunális adója adómértéke 2012. január 1. óta változatlan.

A 2025. évi önkormányzati költségvetési egyensúly érdekében indokolt a magánszemély kommunális adója adómértékének az emelése.

A rendelet-tervezetben az alábbi adómértéket javaslom:

a) ha a lakás hasznos alapterülete a 100 m2-t nem haladja meg lakásonként 18.000 forint,
b) ha a lakás hasznos alapterülete a 100 m2-t meghaladja lakásonként 22.000 forint,
c) nem lakás céljára szolgáló épület, épületrész esetén épületenként, épületrészenként 5.000 forint,
d) telek esetén telkenként 10.000 forint.

Ezek az adómértékek a 2024. évi adómaximum (38.769,2 Ft/adótárgy) mértékének 
a) 46,42 % -a a 100 m2 -nél nem nagyobb hasznos alapterületű lakás esetén, 
b) 56,74 %-a a 100 m2 hasznos alapterületet meghaladó lakás esetén, 
c) 12.89 % -a  a nem lakás céljára szolgáló épület, épületrész és 
d) 25,79 %-a telek esetén. 

Az adómérték rendelet-tervezetben megadott mértékű emelése - az adóalanyok teherviselő képességét tekintve nem jár aránytalan teherrel, figyelembe véve azt, hogy a helyi adót évente két részletben – március 15. és szeptember 15. napjáig – kell megfizetni, és ennek megfelelően éves szinten a legtöbb adóalanyt érintő lakásonkénti 6000 forint javasolt emelés 3000 forint többlet befizetést okoz félévente. 

A rendelet-tervezet szerint az Mka. rendelettől eltérően a külterületen fekvő telek adómentessége megszűnik. Ez azt jelenti, hogy a külterületen fekvő, művelés alól kivett területek adókötelessé válnak. Természetesen a külterületen fekvő termőföld, vagyis az ingatlan-nyilvántartásban szántó, szőlő, gyümölcsös, kert, rét, legelő (gyep), nádas, fásított terület, halastó művelési ágban nyilvántartott földrészlet továbbra sem adóköteles.

Életkorhoz kapcsolódó adókedvezményt 2004. év óta biztosít az önkormányzat az adózóknak, hat éven keresztül a 70 év felettieknek járt 50 %-os adókedvezmény, 2010. óta a 62. életévét betöltöttek részesülnek a kedvezményben. Jelenleg 1501 fő él ezzel a lehetőséggel. 
A társadalombiztosítási nyugellátásról szóló 1997. évi LXXXI. törvény 18. § (1) bekezdés g) pontja szerint a társadalombiztosítási öregségi nyugdíjra jogosító öregségi nyugdíjkorhatára annak, aki 1957-ben vagy azt követően született, a betöltött 65. életév. Célszerű ezért az öregségi nyugdíjkorhatárral összhangban 62. életévről 65. életévre módosítani a tulajdonában, haszonélvezetében lévő, kizárólag a kérelmező magánszemély által és a Polgári Törvénykönyvről szóló 2013. évi V. törvény szerinti közeli hozzátartozója által a lakcímnyilvántartás szerint és életvitelszerűen is lakóhelyéül szolgáló lakás után megállapított adó 50 %-ának megfizetése alóli mentességre vonatkozó szabályt. 

Továbbra is mentes marad az adó alól a gépjárműtároló, garázs kivételével a nem lakás céljára szolgáló épület, épületrész, a komfort nélküli lakás és a szükséglakás, a kiegészítő helyiségként használt gépjárműtároló. 50 %-os adókedvezményben részesül a külterületen fekvő lakás, gépjárműtároló és garázs, valamint a szennyvízcsatorna létesítése céljából hozzájárulást fizető magánszemély a beruházással érintett ingatlana után.
Az Önkormányzat – a 2023. évi adóévben - 9.997.000,- Ft összegben biztosított magánszemély kommunális adójánál mentességet, kedvezményt.

Magánszemély kommunális adójánál 9402 adótárgyra tettek bevallást az adóalanyok. 
Az adómérték emelésével járó adóbevétel növekmény várhatóan a 2025. évi adóévtől kb. 32.000.000 forint.
A Mka. rendelet 2025. január 1-jétől hatályos módosítása érinti az Mka. rendelet bevezető részét és valamennyi szakaszát, ezért célszerű a magánszemély kommunális adójára vonatkozó rendelkezéseket újraszabályozni. 
Magyarország gazdasági stabilitásáról szóló 2011. évi CXCIV. törvény 32. §-a szerint fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie. 
A Htv. 6.§ a) pontja előírja, hogy az évközi módosítás naptári éven belül nem súlyosbíthatja az adóalanyok adóterheit, ami azt jelenti, hogy adómérték növelés miatti rendelet csak január 1. napjával léphet hatályba.
A fentiek alapján javaslom, hogy a Képviselő-testület a magánszemély kommunális adójáról szóló rendeletet a rendelet-tervezetben foglaltak szerint fogadja el.


Kiskőrös, 2024. szeptember 10. 

                                                                                             			Domonyi László sk.
                                                                                                			   polgármester
KISKŐRÖS VÁROS ÖNKORMÁNYZATA
 KÉPVISELŐ-TESTÜLETÉNEK
 …/2024. (...) önkormányzati rendelete
a magánszemély kommunális adójáról
[bookmark: _Hlk176511456](tervezet)
Kiskőrös Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, az Alaptörvény 32. cikk (1) bekezdés a) és h) pontjaiban meghatározott feladatkörében eljárva a következőket rendeli el:
Az adó mértéke
1. §
Az adó évi mértéke
a)	ha a lakás hasznos alapterülete a 100 m2-t nem haladja meg lakásonként 18.000 forint,
b)	ha a lakás hasznos alapterülete a 100 m2-t meghaladja lakásonként 22.000 forint,
c)	nem lakás céljára szolgáló épület, épületrész után épületenként, épületrészenként 5.000 forint,
d)	telek után telkenként 10.000 forint.
Adómentesség, adókedvezmény
2. §
(1) Mentes az adó alól:
a)	a belterületen fekvő, 400 m2-t meg nem haladó nagyságú telek,
b)	a gépjárműtároló, garázs kivételével a nem lakás céljára szolgáló épület, épületrész,
c)	a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény szerinti komfort nélküli lakás és szükséglakás,
d)	a gépjármű tulajdonjogával vagy üzembetartó jogával nem rendelkező adóalany bejelentése alapján a tulajdonában lévő, kiegészítő helyiségként használt gépjárműtároló, garázs.
(2) 50 %-os adókedvezményben részesül
a)	a külterületen fekvő lakás, gépjárműtároló és garázs,
b)	a szennyvízcsatorna létesítése céljából hozzájárulást fizető magánszemély a beruházással érintett ingatlana után abban az esetben, ha a beruházással érintett ingatlanát a közműhálózatra annak kiépítését követő 1 éven belül a közszolgáltató szervezet által kiállított igazolás szerint rákötötte.
(3) Kérelmére mentesül a tulajdonában, haszonélvezetében lévő, kizárólag általa és a Polgári Törvénykönyvről szóló 2013. évi V. törvény szerinti közeli hozzátartozója által a lakcímnyilvántartás szerint és életvitelszerűen is lakóhelyéül szolgáló lakás után megállapított adó 50 %-ának megfizetése alól az a magánszemély, aki 65. életévét betöltötte, feltéve, hogy a vele együtt lakó közeli hozzátartozó – a házastárs kivételével - nem rendelkezik a szociális igazgatásról és szociális ellátásokról szóló 1993. évi III. törvény szerinti jövedelemmel.
(4) A (2) bekezdés b) pontja szerinti esetben a magánszemély a kedvezmény igénybevételére a támogatással csökkentett évi befizetés összegéig jogosult a rákötést követő év január 1. napjától, de legfeljebb 4 évig.

Záró rendelkezések
3. §
Hatályát veszti a magánszemélyek kommunális adójáról szóló 23/2015. (XI.26.) önkormányzati rendelet.
4. §
Ez a rendelet 2025. január 1-jén lép hatályba.

